OBH 1018/1997.
Az állampolgári jogok országgyűlési biztosa általános helyettesének jelentése
Ügyintéző: dr. Zséger Barbara

Az eljárás megindulása

Panaszos beadvánnyal fordult az állampolgári jogok országgyűlési biztosához, melyben sérelmezte HTO támogatási ügyének elintézését, a támogatás összegét és azt, hogy a döntést a képviselőtestület egészségügyi és szociális bizottsága hozta meg. 

Megállapított tényállás

Panaszos először 1996. január 29-én fordult HTO támogatás iránti kérelemmel az önkormányzathoz. Válaszul a képviselőtestület egészségügyi és szociális bizottsága 1996. április 5-én kelt határozatával 5000 forint átmeneti segélyben részesítette. A határozat alapjául az államigazgatási eljárás általános szabályairól szóló törvényt, a gazdasági stabilizációs intézkedésekhez kapcsolódó szociális célú hozzájárulásnak a települési önkormányzatok közötti elosztásáról és az elszámolás rendjéről szóló NM rendeletet és az önkormányzat rendeletét jelölték meg. 

Panaszos 1996. június 26-án újabb kérelemmel fordult az önkormányzathoz, melyben kérte a lakossági tüzelőolaj-felhasználás kiadásaihoz kapcsolódó hozzájárulásnak a települési önkormányzatok közötti elosztásáról és a támogatás lakossági igénybevételének jogosultsági feltételeiről szóló 4/1996. (II. 16.) NM–PM–BM–IKM együttes rendelet alkalmazását. Válaszul az önkormányzat 10000 forint egyszeri háztartási tüzelőolaj támogatásban részesítette, a már korábban is használt jogszabályi hivatkozás mellett. Mindez megismétlődött 1996. szeptember és október folyamán, amikor panaszos 5000 forint egyszeri háztartási tüzelőolaj támogatást kapott. 

A vizsgálat során megkerestem az érintett az érintett önkormányzatot és tájékoztatást kértem panaszos kérelmének elintézésével kapcsolatban. Panaszost az önkormányzat 1996. folyamán a fent leírtaknak megfelelően HTO támogatás címén három alkalommal összesen 20000 forint átmeneti segélyben részesítette. Válaszuk szerint a kérelmek elintézése során az együttes rendeletet, az ebben foglalt számítási módot és a panaszos szociális helyzetét vették figyelembe. Véleményük szerint a panaszos az együttes rendelet alapján jogosult volt a támogatásra és megkapta a háztartás nagyságának és a lakás alapterületének figyelembe vételével számított összeget. 

Alkalmazott jogszabályok

A gazdasági stabilizációs intézkedésekhez kapcsolódó szociális célú hozzájárulásnak a települési önkormányzatok közötti elosztásáról és az elszámolás rendjéről szóló 31/1995. (IX. 12.) NM rendelet

"1. § (1) A települési önkormányzatot a központi költségvetésből állami támogatásként egyszeri differenciált mértékű, szociális célú hozzájárulás (a továbbiakban: hozzájárulás) illeti meg. A hozzájárulás számítási módját, a differenciálás mértékét, valamint a felhasznált alapadatokat az 1. számú melléklet tartalmazza.
(2) A települési önkormányzatot a központi költségvetésből állami támogatásként további egyszeri kiegészítés (a továbbiakban: kiegészítés) illeti meg. A kiegészítés számítási módját, valamint a felhasznált alapadatokat az 1/A. számú melléklet tartalmazza.(3) A hozzájárulás, valamint a kiegészítés együttesen a (4) bekezdésben foglalt kivétellel elsősorban a lakások fűtéséhez, valamint a lakás melegvízzel való ellátásához (a továbbiakban együtt: fűtés) kapcsolódó tüzelőolaj felhasználás lakossági költségeinek kiegészítésére használható fel
a) az átmeneti segélyre vonatkozó eljárási szabályok figyelembevételével különösen azon háztartások egyszeri nagyobb összegű támogatásaként, amelyek az általuk lakott lakás háztartási tüzelőolajjal biztosított fűtését más, gazdaságosabb fűtési móddal váltják fel, és szociális helyzetük alapján a fűtési mód átalakításának költségeit teljes egészében nem tudják vállalni;
b) a lakásfenntartási támogatásra vagy az átmeneti segélyre vonatkozó eljárási szabályok figyelembevételével – tekintettel az 1995/96-os fűtési időszak kiadásainak egészére – különösen azon háztartások támogatásaként,
ba) amelyek az általuk lakott lakás fűtésére háztartási tüzelőolajat használnak és a fűtési költségeket szociális helyzetük alapján nem képesek viselni,
bb) amelyek tüzelőolajat használó központi és távhőszolgáltatási rendszerbe kapcsolt lakásban laknak és a fűtési költségeket szociális helyzetük alapján nem képesek viselni.
(4) A hozzájárulásnak és a kiegészítésnek a (3) bekezdés szerint fel nem használt része
a) olyan családok átmeneti segélyezésére, illetve lakásfenntartási támogatására fordítható, amelyek a fűtési költségeket szociális helyzetük alapján nem képesek viselni,
b) a munkanélküliek jövedelempótló támogatására jogosultak közhasznú foglalkoztatására fordítható. A közhasznú foglalkoztatás keretében minden más forrásból meg nem térített költség elszámolható, amely e körben a foglalkoztatással kapcsolatban merül fel."

"4. § (1) A települési önkormányzat a hozzájárulás és kiegészítés együttes összegét 1995. szeptember 1-je és 1996. március 31-e közötti időszakban használhatja fel az 1. § (3)–(4) bekezdése szerinti jogcímekre.
(2) A hozzájárulásnak, valamint a kiegészítésnek 1995. december 31-ig fel nem használt összege 1995. évi központi támogatásból pénzmaradványként kerülhet átvitelre az 1996. évre."

A lakossági tüzelőolaj-felhasználás kiadásaihoz kapcsolódó hozzájárulásnak a települési önkormányzatok közötti elosztásáról és a támogatás lakossági igénybevételének jogosultsági feltételeiről szóló 4/1996. (II. 16.) NM–PM–BM–IKM együttes rendelet

"1. § (1) A települési önkormányzatot a központi költségvetésből állami támogatásként az 1996. évre lakossági tüzelőolaj-felhasználás kiadásaihoz kapcsolódóan hozzájárulás illeti meg.
(2) A hozzájárulásnak a települési önkormányzatok közötti elosztása a háztartási tüzelőolajat az 1995/96-os fűtési szezonban fűtési célra használó háztartások számát, nagyságát és e háztartások által lakott lakás nagyságát tartalmazó települési önkormányzati adatszolgáltatás alapján történik. A hozzájárulás számítási módját, valamint a felhasznált alapadatok körét az 1. számú melléklet tartalmazza.
(3) A hozzájárulás a háztartási tüzelőolajat fűtési célra használó háztartások folyamatos fűtési költségeinek a csökkentésére (a továbbiakban: HTO-kiegészítés), illetve a tüzelőolajról más fűtési módra áttérő háztartások egyszeri támogatására (a továbbiakban: fűtésátalakítási támogatás) használható fel (a továbbiakban együtt: támogatás)."

"2. § (1) A támogatásra jogosult az a háztartás, amelynél a lakóhelyként vagy tartózkodási helyként bejelentett lakásban, családi házban, épületben (a továbbiakban: lakás)
a) az egyedileg biztosított alapvető fűtési mód a háztartási tüzelőolaj,
b) a fűtést tüzelőolajat használó központi hőellátás, vagy távhőszolgáltató cég biztosítja (a továbbiakban az a) és b) pont együtt: alapvető fűtési mód),
c) vegyes fűtési mód esetén legalább egy lakószobát kizárólag háztartási tüzelőolajjal fűtenek."

"3. § (1) A támogatás iránti kérelmet a támogatásra jogosító lakás fekvése szerint illetékes önkormányzat bírálja el.
(2) E rendelet alapján a támogatás 1996. december 31-ig állapítható meg, és fizethető ki. A támogatás összegét az e rendelet 1. számú mellékletében szereplő, a központi hozzájárulás települési önkormányzatok közötti elosztásánál alkalmazott szempontok figyelembevételével indokolt meghatározni."

A helyi önkormányzatokról szóló 1990. évi LXV. törvény

"9. § (1) Az önkormányzat jogi személy. Az önkormányzati feladat- és hatáskörök a képviselő-testületet illetik meg. A képviselő-testületet a polgármester képviseli.
(2) Az önkormányzati feladatokat a képviselő-testület és szervei: a polgármester, a képviselő-testület bizottságai, a részönkormányzat testülete, a képviselő-testület hivatala látják el.
(3) A képviselő-testület egyes hatásköreit a polgármesterre, a bizottságaira, a részönkormányzat testületére, a helyi kisebbségi önkormányzat testületére, törvényben meghatározottak szerint társulására ruházhatja. E hatáskör gyakorlásához utasítást adhat, e hatáskört visszavonhatja. Az átruházott hatáskör tovább nem ruházható."

Böhönye Községi Önkormányzat Képviselő-testületének 4/1996 (III. 29.) számú rendelete

"8. § Átmeneti segély a létfenntartást veszélyeztető, rendkívüli élethelyzetbe került, illetve létfenntartási gondokkal időszakosan , vagy tartósan küzdő személyek részére állapítható meg kérelemre, vagy kivételesen hivatalból."

Érintett alkotmányos jogok

Alkotmány 2. § (1) 

"A Magyar Köztársaság független, demokratikus jogállam."

Alkotmány 17. § 

"A Magyar Köztársaság a rászorulókról kiterjedt szociális intézkedésekkel gondoskodik."

A vizsgálat megállapításai

A helyi önkormányzatokról szóló 1990. évi LXV. törvény alapján a képviselő-testület egyes hatásköreit - törvényben foglalt kivételekkel - különböző szerveire, többek között a bizottságaira ruházhatja át. Ilyen esetben a hatáskör gyakorlásához utasítást adhat. A képviselő-testület bizottságának önkormányzati jogkörben hozott hatósági határozata ellen a képviselő-testülethez lehet fellebbezést benyújtani. Az önkormányzat eljárása ebben a vonatkozásban nem sértett jogszabályt. 

Az önkormányzat a vizsgált kérelmek elintézése során hozott határozatait kivétel nélkül a gazdasági stabilizációs intézkedésekhez kapcsolódó szociális célú hozzájárulásnak a települési önkormányzatok közötti elosztásáról és az elszámolás rendjéről szóló 31/1995. (IX. 12.) NM rendeletre, a Községi Önkormányzat Képviselő-testületének 4/1996 (III. 29.) számú rendeletének 8. §-ára, mely az átmeneti segélyről szól és az államigazgatási eljárás általános szabályairól szóló törvényre alapította. A határozatokból nem tűnik ki - az önkormányzat állításával ellentétben - , hogy meghozataluk során alkalmazták a lakossági tüzelőolaj-felhasználás kiadásaihoz kapcsolódó hozzájárulásnak a települési önkormányzatok közötti elosztásáról és a támogatás lakossági igénybevételének jogosultsági feltételeiről szóló 4/1996. (II. 16.) NM–PM–BM–IKM együttes rendeletet. 

Nem megfelelően járt el az önkormányzat a kérelmek elbírálásánál abból a szempontból sem, hogy figyelembe vette a panaszos szociális helyzetét. Az említett együttes rendelet pontosan rögzíti a támogatási mértéket a háztartás nagyságára és a lakás alapterületére figyelemmel. A jogszabály kimondja, hogy a hozzájárulások számítási módját a melléklet tartalmazza, szociális szempontok figyelembevételét nem teszi lehetővé. Az önkormányzatnak a HTO támogatásokkal kapcsolatban 1996-ban nem volt jogosítványa arra, hogy a négy tárca által kiadott együttes rendeletben foglaltaktól eltérjen és a rászorultságtól tegye függővé a támogatások összegét. 

Az Alkotmánybíróság 28/1992. (IV. 30.) számú határozata szerint: "Az Alkotmány 2. § (1) bekezdése értelmében "A Magyar Köztársaság független, demokratikus jogállam". Az Alkotmánybíróság már több határozatában rámutatott, hogy a jogbiztonság kiemelkedően fontos jogállami érték, s ebből eredően meghatározott kötelezettségek hárulnak mind a jogalkotó, mind a jogalkalmazó szervekre.

Az Alkotmánybíróság egyik határozata (9/1992. AB hat.) szerint: "A jogállam nélkülözhetetlen eleme a jogbiztonság. A jogbiztonság az állam – s elsősorban a jogalkotó – kötelességévé teszi annak biztosítását, hogy a jog egésze, egyes részterületei és az egyes jogszabályok is világosak, egyértelműek, működésüket tekintve kiszámíthatóak és előreláthatóak legyenek a norma címzettjei számára. Vagyis a jogbiztonság nem csupán az egyes normák egyértelműségét követeli meg, de az egyes jogintézmények működésének kiszámíthatóságát is."

A kérelem elbírálása során a nem megfelelő jogszabály alkalmazása, illetve a vonatkozó jogszabályi előírásoktól való eltérés a jogállamiság alkotmányos elvéből fakadó jogbiztonság követelményét sérti. 

Az érintett önkormányzat az 1996-os évre 94 háztartásra összesen 3287000 forint támogatást kapott. Az együttes rendelet alapján a nyújtható támogatás legkisebb összege 30000 forint volt, panaszos azonban ennél kevesebbet kapott és ezzel a szociális biztonsághoz való alkotmányos joggal kapcsolatban keletkezett visszásság. Az államigazgatási eljárás általános szabályairól szóló 1957. évi IV. törvény törvény alapján a határozat módosítására azonban már nincs lehetőség.

Ajánlás

Az állampolgári jogok országgyűlési biztosáról szóló 1993. évi LIX. törvény 21. § (1) bekezdése alapján kezdeményezem, hogy az érintett önkormányzat a jövőben a kérelmeket a rájuk vonatkozó jogszabályok alapján bírálja el. 

Kérem, hogy az érintett önkormányzat a kezdeményezés tekintetében kialakított érdemi állásfoglalásáról a kezdeményezés kézhezvételétől számított harminc napon belül tájékoztatni szíveskedjék. 

Budapest, 1998. november 17.

Dr. Polt Péter